KIRJALLINEN KYSYMYS E-1062/01

esittäjä(t): Erik Meijer (GUE/NGL) komissiolle

(5. huhtikuuta 2001)

Aihe: Loistauti bilhartsian vastaisen joukkosuojan viivästyminen farmasiateollisuuden todettua lääkeaineen kannattamattomaksi

1. Onko komissio tietoinen siitä, että Afrikassa eivät ainoastaan aidsin, tuberkuloosin ja malarian tapaiset sairaudet, joiden torjumiseen komissio osallistuu valppaasti, aiheuta vuosittain tuhansia kuolemia, vaan että yhtä tuhoisa on trooppinen tauti bilhartsia, joka aiheutuu siitä, että makeassa ja seisovassa vedessä elävä schistosoma-imumato laskee loisena munansa ihmisen verenkiertoon vahingoittaen virtsarakkoa, suolistoa ja maksaa ja aiheuttaa usein ihmisen kuoleman kymmenen vuoden sisällä?

2. Onko komissio tietoinen myös siitä, että joidenkin Afrikan valtioiden asukkaiden keskuudessa erittäin yleisesti esiintyvää bilhartsiaa vastaan ei ole saatavilla mitään yksinkertaista pilleriä tai rokotetta, vaikka eurooppalaiset turistit sairastuttuaan uinnin tai veden juomisen seurauksena bilhartsiaan voivat kotona turvautua Praziquantel (Biltricide) -nimiseen lääkkeeseen?

3. Voiko komissio vahvistaa, että tutkijat Tendler (loistutkija) ja Simpson (molekyylibiologi) löysivät vuonna 1991 uuden lääkeaineen R-SM14:n, joka rokotteena soveltuisi laajamittaiseen käyttöön, ja että asiaa tutkitaan myös Maailman terveysjärjestössä (WHO), mutta että tähän mennessä ei yksikään lääketehdas ole ollut halukas aloittamaan rokotteen tuotantoa, koska maissa, joissa bilhartsiaa esiintyy erittäin yleisesti, ostovoima on heikko ja rokote ei siellä sen vuoksi tuota liikevoittoa?

4. Onko komissio kanssani yhtä mieltä siitä, että samalla tavoin kuin rokotteiden avulla voitettiin isorokko ja polio, olisi nyt mahdollista pelastaa monet uhanalaiset ja jo sairastuneet ihmishenget, jos kaupallisten näkökohtien sijaan otettaisiin lähtökohdaksi kansanterveys?

5. Mitä komissio aikoo tulevaisuudessa tehdä edistääkseen voimakkaiden eurooppalaisten kannustimien luomista suurimittaiselle rokotusohjelmalle, jonka päämääränä on kolmannen maailman tarpeettoman laajojen bilhartsia-esiintymien vähentäminen ja poistaminen kokonaan?

Lähde: Alankomaiden TV 1 -kanavan ajankohtaisohjelmassa Netwerk 23. helmikuuta 2001 esitetty ruotsalainen TV-dokumentti.

Poul Nielsonin komission puolesta antama vastaus

(14. kesäkuuta 2001)

Komissio on samaa mieltä bilhartsian (schistosomiasis) merkityksestä sosiaalis-taloudellisen terveyden ja kansanterveyden kannalta trooppisilla ja subtrooppisilla alueilla. Vaikka valvonnassa onkin edistytty, bilhartsia on edelleen paikallinen tauti 76 kehitysmaassa, joissa tautia arvioidaan sairastavan yli 20 miljoonaa henkilöä. Siihen kuolee vuosittain 200 000 henkilöä.

Koska laajojen erityisohjelmien pitkäaikainen toteuttaminen on Afrikassa vaikeata, bilhartsian nykyisen torjuntastrategian ydin on yksinkertainen ja tehokas valvonta (lääkehoito), joka voidaan toteuttaa olemassa olevilla terveys- ja koulutuspalveluilla ja puhtaan veden saannin varmistamisella. Tämän vuoksi yhteisö kannattaa bilhartsian valvontaa osana nykyisiä terveysaloja koskevia tukitoimiaan kehitysmaissa.

Mittavien tutkimusponnistelujen jälkeen, joissa yhteisön tutkimusohjelmista annettu rahoitus oli ratkaisevan tärkeätä asianmukaisen pohjois-etelä-yhteistyön ja lääketeollisuuden kanssa tehtävän yhteistyön käynnistämisessä, rokotteiden kehittämisessä on edistytty merkittävästi. Laajojen kokeiden esteenä ovat laaja-alaisia investointeja koskevat yksityisen lääketeollisuuden kannattavuusvaatimukset. Komissio katsoo, että yksityistä lääketeollisuutta olisi edelleen kannustettava investoimaan rokotteisiin ja lääkkeisiin kyseisellä alalla.

HI-virusta ja aidsia, malariaa ja tuberkuloosia koskevasta nopeutetusta toiminnasta köyhyyden vähentämisessä äskettäin annetussa tiedonannossa ja toimintaohjelmassa(1) painotetaan lisäinvestointien sekä julkisen ja yksityisen terveydenhuollon kumppanuushankkeiden merkitystä kansanterveyden edistämisessä kehitysmaissa, ja niillä voitaisiin myös vaikuttaa päätöksiin uusien bilhartsialääkkeiden ja -rokotteiden kehittämiseksi. Lopuksi on syytä panna merkille, että tärkeintä käytettävissä olevaa lääkettä Praziquantelia tuotetaan laajalti paikallisesti, mitä yhteisön politiikassa suuresti tuetaan.

(1) KOM(2001) 96 lopullinen.